Jujjj és ahhh és krrr – Így adnak fitness tippeket a világsztárok

A Bellator, az UFC (Ultimate Fighting Championship), a WSOF (World Series of Fighting) híres nemzetközi MMA harcosai elárulták, hogy szerintük mi(k) a legfontosabb tényező(k), ami(ke)t mindenképpen be kell tartanunk, ha szeretnénk javítani életminőségünkön, vagy egyszerűen csak formába szeretnénk kerülni. Ők bár messze nem az átlagember szintjén vannak, azért jól tudják, hogy mire lenne szükségük azoknak, akik nincsenek egész évben a toppon…

Ronda Rousey nem mindig néz ki ilyen jól… a víz lehet az oka?

“Egész nap, szinte folyamatosan vizet kell inni. Ez egy egész egyszerű, könnyen betartható szabály, az emberek mégsem csinálják. Még én se mindig! Legyen egy üveg víz melletted mindig, és akkor is igyál belőle, amikor épp nem vagy szomjas.” – nyilatkozta lelkiismeretesen Rousey (10-0).

“Találd meg azt, amit a legjobban szeretsz csinálni, legyen szó diétáról, vagy edzésről. Ha nem szereted csinálni az edzést, akkor a dolog egyszerű: nem is fogod sokáig csinálni. Ha valamit örömmel végzel, akkor nagy az esély rá, hogy sikeres is leszel benne. Ha nincs ínyedre egy bizonyos diétás étel, akkor ne edd azt. Rengeteg más opció közül választhatsz, találd meg azt, amit szeretsz! Szerintem ez a legfontosabb dolog a világon.” – mondta Benson Henderson (21-5).

A nehézsúlyú Travis Browne versenyformában

“Lépésenként kell haladni, én ebben hiszek. Kezdd az életmódváltást mondjuk azzal, hogy kóla helyett vizet iszol az ebédedhez. Folytasd úgy, hogy nem mész el gyorsétterembe, hanem Te magad főzöd az ételt. Készíts roston csirkemellet sertéspörkölt helyett. Az ehhez hasonló kis lépések működni fognak hosszútávon is, mert látni fogod a fejlődést.” – szól Travis Browne (17-2) véleménye.

“Az én tippem az, hogy légy kitartó az edzéssel. Szerintem ez a legfontosabb dolog. Ne várd rögtön egy, vagy két hét után az eredményeket. Hosszútávon kell gondolkodnod, életstílust kell kialakítanod. Dolgozz rajta!” – így hangzik Jake Shields (31-7) tanácsa.

Robbie Lawler feszít

“Amikor belevágsz az edzésbe, kezd könnyedén. Minden héten növeld fokozatosan a terhelést, ne edzd túl magad. Így tudod fenntartani a folyamatos fejlődést.” – Robbie Lawler (25-10).

“Kardió, kardió és kardió. Ez már rég nem a súlyok emeléséről szól. Amikor súlyzózol, tömeget növelsz. Mindannyian egy adott testmérettel születtünk, ezért amikor az edzőteremben emelgetsz, természetellenes tevékenységet űzöl, ami terheli a szívedet. Ez egészségügyi gondokhoz vezet, amivel megrövidíted az életed. Csinálj felüléseket, fekvőtámaszokat és húzódzkodásokat. Ha súlyokat emelgetsz, kis súlyokat használj. Legyél robbanékony, és minden nap kardiózz. Ne legyél hústorony!” – mondta meg a “tutit” Emanuel Newton (25-7).

“Saját magam lövöm le az állatot, amit később megeszem. Ez a legjobb tipp, amivel szolgálhatok. Ha van rá lehetőséged, vadászd le az ebédedet, ez az igazi bio táplálkozás. A szarvas, amit lelövünk, eredeti füvet eszik, patakvizet iszik, stb. Nincs a húsában semmiféle vegyszer.” – Johnny Hendricks (16-2).

Urijah Faber

“Van az egészség és van a fogyás. Az egészség arról szól, hogy ne érezd magad úgy, mint egy nyugdíjas és ne legyél beteg. A fogyás nagyon egyszerű: azt kell kiszámolni, hogy hány kalóriát viszel be, és hányat égetsz el. Ha többet dolgozol le, mint amennyit megettél, fogyni fogsz, ez ilyen egyszerű. Maradj aktív és próbálj a lehető legtermészetesebb módon táplálkozni.” – Urijah Faber (32-7).

“Csak akkor érheted el a célod, ha kitartó vagy. Ehhez minimum heti ötször kell edzened, egészségesen kell étkezned és sok vizet kell innod. Így tudsz zsírt és kalóriát veszteni.” – mondta a “földönkívüli” izomzattal rendelkező Tyron Woodley (14-3).

Forrás: MMAjunkie